CELEX: 32022D0452
Language: lv
Date: 2022-03-18 00:00:00
Title: Padomes Lēmums (KĀDP) 2022/452 (2022. gada 18. marts), ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine)

21.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 92/3
               
            
         PADOMES LĒMUMS (KĀDP) 2022/452
         (2022. gada 18. marts),
         ar ko groza Lēmumu 2014/486/KĀDP par Eiropas Savienības padomdevēju misiju civilās drošības sektora reformai Ukrainā (EUAM Ukraine)
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Padome 2014. gada 22. jūlijā pieņēma Lēmumu 2014/486/KĀDP (1) par Eiropas Savienības padomdevēju misiju civilās drošības sektora reformai Ukrainā (EUAM Ukraine).
                  
               
                     (2)
                  
                  
                     Krievijas Federācija 2022. gada 23. februārī uzsāka neprovocētu un nepamatotu militāru agresiju pret Ukrainu, par ko Eiropadome pauda visstingrāko nosodījumu savos 2022. gada 24. februārī pieņemtajos secinājumos.
                  
               
                     (3)
                  
                  
                     Krievijas Federācijas militārā agresija jo īpaši ir izraisījusi bēgļu plūsmu no Ukrainas uz kaimiņos esošo dalībvalstu teritoriju.
                  
               
                     (4)
                  
                  
                     Misija EUAM Ukraine vairs nevar pilnībā īstenot savas pilnvaras Ukrainas teritorijā.
                  
               
                     (5)
                  
                  
                     Kamēr Ukrainā pastāv esošie apstākļi, misijai EUAM Ukraine būtu jāpalīdz Ukrainas iestādēm atvieglot bēgļu plūsmu no Ukrainas uz kaimiņos esošajām dalībvalstīm un humānās palīdzības nokļūšanu Ukrainā.
                  
               
                     (6)
                  
                  
                     Tādēļ būtu attiecīgi jāgroza Lēmums 2014/486/KĀDP.
                  
               
                     (7)
                  
                  
                     Misija EUAM Ukraine tiks īstenota situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,
                  
               IR PIEŅĒMUSI ŠO LĒMUMU.
         
            1. pants
            Lēmumā 2014/486/KĀDP iekļauj šādu pantu:
            
               
                  “2.a pants
                  Pagaidu uzdevumi
                  
                     1.   No 2022. gada 18. marta līdz dienai, kad Politikas un drošības komiteja nenolemj citādi, EUAM Ukraine pilda pagaidu papilduzdevumu konsultēt Ukrainas iestādes, jo īpaši Ukrainas Robežsardzes dienestu, Muitas dienestu un vietējos policijas spēkus ar mērķi atvieglot bēgļu plūsmu no Ukrainas uz Poliju, Rumāniju un Slovākiju un humānās palīdzības nokļūšanu Ukrainā.
                  
                  
                     2.   Nolūkā konsultēt Ukrainas iestādes EUAM Ukraine turklāt:
                     
                                 —
                              
                              
                                 gūst situatīvu kopainu par robežu satiksmi starp Ukrainu un Savienību un atvieglo informācijas apmaiņu šajā jautājumā starp Ukrainu, dalībvalstīm un Savienības iestādēm un aģentūrām, īpaši Eiropas Robežu un krasta apsardzes aģentūru (Frontex),
                              
                           
                                 —
                              
                              
                                 apzina, kādi uzlabojumi ir iespējami, un Ukrainas iestādēm dod stratēģiskus padomus attiecībā uz to, lai bēgļiem atvieglotu Ukrainas un Savienības robežas šķērsošanu un humāno palīdzību,
                              
                           
                                 —
                              
                              
                                 palīdz Ukrainas iestādēm un tās atbalsta, uzrauga, mentorē un konsultē robežsatiksmes pārvaldībā, ko veic robežšķērošanas vietās.
                              
                           
                  
                     3.   Lai īstenotu šajā pantā noteiktos pagaidu papilduzdevumus Ukrainas atbalstam, EUAM Ukraine daļas var uz laiku tikt izvietotas Polijā, Rumānijā vai Slovākijā, un tās savas darbības uz vietas veic robežšķērošanas vietās Ukrainas pusē. Par kārtību šim nolūkam var vienoties EUAM Ukraine un minētās dalībvalstis.”
                  
               
            
         
         
            2. pants
            Stāšanās spēkā
            Šis lēmums stājas spēkā tā pieņemšanas dienā.
         
         
            Briselē, 2022. gada 18. martā
            
               
                  Padomes vārdā –
               
               
                  priekšsēdētājs
               
               J.-Y. LE DRIAN
            
         
         
            (1)  Padomes Lēmums 2014/486/KĀDP (2014. gada 22. jūlijs) par Eiropas Savienības padomdevēju misiju civilās drošības sektora reformai Ukrainā (EUAM Ukraine) (OV L 217, 23.7.2014., 42. lpp.).